Túrakód: G-Koszt-t\_14/ Táv.: 14,3 / Frissítve: 2024-11-20

Túranév: Koszta-tanya / Kerékpár\_14

Leírás:

Teljesítménytúránk 2 résztávból áll.
Teljesítése 3 ellenőrzőpont-igazolást igényel.

A rajt és a cél ugyanott található: Rajt-Cél *(Dózsa-ház)* / 001QR /
N46 39.154 E20 15.191.

Az épület közelében van lehetőség parkolásra is.

*(A túra navigációjának elsődleges anyaga a letölthető nyomvonal. Ennek használata, vagy helyismeret hiányában nem ajánlott elkezdeni a túrát! A leírás nem helyettesíti a nyomvonal használatát, csupán kiegészíti azt.)*

***1. résztáv:*** */* *Rajt-Cél (Dózsa-ház) - Koszta-tanya /*A Rajt-Cél QR-kód beolvasását követően, a Kurca mentén induljunk É-i irányba *(távolodva a boltíves hídtól)* a Kiss Zsigmond utcánál található hídig. A vízparti indulást követően, keljünk át az első hídon *(Ifjúsági Ház hídja)*. Itt irányunkat tartva a sétányt követve, elhaladunk egy további hídfő mellett is *(Makai híd)*. Elérve a Kiss Zsigmond utca hídját, keljünk is át rajta, hogy az utca É-i oldalán futó járdán haladhassunk tovább NY-felé, elsétálva a SBO épülete előtt. A Kórház kerítését követve, kettő jobbos forduló után a Nagy Sándor Telep mellet érkezünk meg ismét a Kurca partjára. Itt a parton haladunk tovább É-ÉNY-i irányban a lakóépületek és a mederszegély közötti területen, közben ismét keresztezve kettő hídfőt *(Szalai utcai híd, Bali híd)*. Később a nyomvonal felvezet a keleti és az északi szélső utcákba, ezek mentén hagyjuk el a lakótelepet É-i irányba.

Kiérve a lakóházak közül, bő 500 m-es földút következik, míg elérjük az aszfalt utat, mely ismét a vízzel párhuzamosan fut. Itt balra *(NY)* kell fordulni. Ezen szűk 350 m-t kell haladnunk az első kiágazásig jobbra *(É)*. Ekkor, javított talajút kerül a kerekek alá és párhuzamosan haladunk a Kurcával *(később már csak földúton)*. Mire elérjük a következő irányváltást a zsilipnél, elhaladunk a Komün- csatorna torkolata és vízkormányzási műtárgyai mellett, valamint keresztezzük a vasútvonalat *(147-es)*. Kiérve a kijártabb földútba torkolláshoz, balra *(hegyesszögben)* szükséges kanyarodnunk *(DNY)*, távolodóan a vízparttól.

A földút felvezet egy magasabb területre *(Várhát)*. Innen, már jól látható az út bal oldalán *(DK)* az a facsoport, mely a Koszta-tanya telkét mutatja. Az ellenőrzőpont *(7011)*, bent a terület központi részén található az egykor épületek ölelésében lévő kút helyénél. *(A pont QR-kódját beolvasva, érdemes a túra időmérését megszakítani.)*

*(7011 koordinátái: N46 41.339 E20 13.673)*

***2. résztáv:*** */* *Koszta-tanya - Rajt-Cél (Dózsa-ház)/*Visszaindulás előtt, ne feledkezzünk meg az időmérés újraindításáról!

Kiballagva a tanyatelekről, balra *(DNY)* fordulva folytassuk a túrát a vasúti átjáróhoz. Elérve, keljünk is át rajta a város felé, D-DK-i irányba továbbhaladva. Odébb az egyenes földút keresztezi a Komün-csatornát, majd egy szilárd burkolatú útba torkollik. Az aszfalton balra *(K-ÉK)* fordulva, rövidesen *(300 m)*, már bejárt szakaszhoz érünk, melyet követve a lakótelepre jutunk.

A Hősök Erdejének eléréséig helyezzünk nagyobb figyelmet a nyomvonal követésére, mely az Őze Lajos utca, Kodály Zoltán utca, Bartók Béla utca, Móricz Zsigmond utca, Erdei Ferenc utca mentén vezet a ligetes terület É-ki széléhez. Az erdőben a sétányon ballagjunk a park D-i széléhez. Itt a Kiss Zsigmond utcán balra *(K)* fordulva jutunk vissza a Kurca partjára, melynek most a másik *(NY-i)* partján vezet a túra nyomvonala vissza a vízparti sétányok mentén a túra Rajt Cél pontjához.

*(001QR koordinátái: N46 39.154 E20 15.191)*

Ellenőrzőpont igazolás megérkezést követően is szükséges!

Feldolgozták: Grecsó Erzsébet, 

*Tapasztalataidat, élményeidet őrömmel fogadjuk!
(Fotó és videó anyagokat is várunk.)*